CELEX: 32018R0720
Language: sk
Date: 2018-05-16 00:00:00
Title: Vykonávacie nariadenie Komisie (EÚ) 2018/720 zo 16. mája 2018, ktorým sa otvára colná kvóta Únie na hydinu s pôvodom na Islande a stanovuje sa správa tejto colnej kvóty

17.5.2018   
            
            
               SK
            
            
               Úradný vestník Európskej únie
            
            
               L 122/2
            
         VYKONÁVACIE NARIADENIE KOMISIE (EÚ) 2018/720
   zo 16. mája 2018,
   ktorým sa otvára colná kvóta Únie na hydinu s pôvodom na Islande a stanovuje sa správa tejto colnej kvóty
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie (1), a najmä jeho článok 58 ods. 1,
   keďže:
   
               (1)
            
            
               Na základe článku 19 dohody o Európskom hospodárskom priestore bola uzavretá dohoda vo forme výmeny listov medzi Európskou úniou a Islandom týkajúca sa dodatočných obchodných preferencií pri poľnohospodárskych výrobkoch (ďalej len „dohoda“) (2). Dohodu schválila v mene Únie Rada rozhodnutím (EÚ) 2017/1913 (3).
            
         
               (2)
            
            
               V prílohe V k uvedenej dohode sa stanovuje otvorenie ročnej bezcolnej kvóty na dovoz hydiny s pôvodom na Islande do Únie.
            
         
               (3)
            
            
               Podľa rozhodnutia (EÚ) 2017/1913 má dohoda nadobudnúť platnosť prvým dňom siedmeho mesiaca nasledujúceho po dni, keď si zmluvné strany navzájom oznámia, že nevyhnutné interné postupy boli dokončené. Posledné z uvedených oznámení sa uskutočnilo 19. októbra 2017. Dohoda má preto nadobudnúť platnosť 1. mája 2018. Opatrenia stanovené v tomto nariadení by sa mali uplatňovať od dátumu nadobudnutia platnosti dohody.
            
         
               (4)
            
            
               V dohode sa stanovuje, že colná kvóta sa má uplatňovať ročne a dovoz by sa mal preto spravovať na základe kalendárneho roka. Keďže sa však dohoda má uplatňovať od 1. mája 2018, ročné množstvá na rok 2018 a nasledujúce roky by sa mali stanoviť v súlade s prílohou V k dohode.
            
         
               (5)
            
            
               Colnú kvótu by mala Komisia spravovať na základe chronologického poradia podľa dátumov prijatia colných vyhlásení na prepustenie do voľného obehu v súlade s pravidlami správy colných kvót stanovenými vo vykonávacom nariadení Komisie (EÚ) 2015/2447 (4).
            
         
               (6)
            
            
               V dohode sa stanovuje, že na výrobky, na ktoré sa vzťahuje colná kvóta, sa uplatňujú ustanovenia stanovené v protokole 3 k Dohode medzi Európskym hospodárskym spoločenstvom a Islandskou republikou, zmenenom rozhodnutím č. 2/2005 Spoločného výboru ES – Island (5).
            
         
               (7)
            
            
               Opatrenia stanovené v tomto nariadení sú v súlade so stanoviskom Výboru pre colný kódex,
            
         PRIJALA TOTO NARIADENIE:
   Článok 1
   Colná kvóta Únie sa otvára pre hydinu s pôvodom na Islande, ako sa stanovuje v prílohe.
   Článok 2
   Colná kvóta uvedená v prílohe sa spravuje v súlade s ustanoveniami článkov 49 až 54 vykonávacieho nariadenia (EÚ) 2015/2447.
   Článok 3
   Na to, aby sa na tovar uvedený v prílohe mohla vzťahovať colná kvóta stanovená v tomto nariadení, musí spĺňať mutatis mutandis pravidlá pôvodu a ďalšie ustanovenia stanovené v protokole 3 k Dohode medzi Európskym hospodárskym spoločenstvom a Islandom zmenenom rozhodnutím č. 2/2005 Spoločného výboru ES – Island.
   Článok 4
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   Uplatňuje sa od 1. mája 2018.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 16. mája 2018
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 269, 10.10.2013, s. 1.
   
      (2)  Ú. v. EÚ L 274, 24.10.2017, s. 58.
   
      (3)  Rozhodnutie Rady (EÚ) 2017/1913 z 9. októbra 2017 o uzavretí dohody vo forme výmeny listov medzi Európskou úniou a Islandom týkajúcej sa dodatočných obchodných preferencií pri poľnohospodárskych výrobkoch (Ú. v. EÚ L 274, 24.10.2017, s. 57).
   
      (4)  Vykonávacie nariadenie Komisie (EÚ) 2015/2447 z 24. novembra 2015, ktorým sa stanovujú podrobné pravidlá vykonávania určitých ustanovení nariadenia Európskeho parlamentu a Rady (EÚ) č. 952/2013, ktorým sa ustanovuje Colný kódex Únie (Ú. v. EÚ L 343, 29.12.2015, s. 58).
   
      (5)  Rozhodnutie Spoločného výboru ES – Island č. 2/2005 z 22. decembra 2005, ktorým sa mení a dopĺňa protokol č. 3 k dohode týkajúci sa vymedzenia pojmu pôvodné výrobky a metód administratívnej spolupráce (Ú. v. EÚ L 131, 18.5.2006, s. 1).
   
      PRÍLOHA
      Bez ohľadu na interpretačné pravidlá kombinovanej nomenklatúry má znenie opisu výrobkov iba informatívny charakter, pričom pôsobnosť preferenčného režimu sa v kontexte tejto prílohy určuje na základe položky HS uvedenej v druhom stĺpci tabuľky.
      
                  Poradové číslo
               
               
                  Položka HS
               
               
                  Opis výrobkov
               
               
                  Ročný objem colnej kvóty
                  (v tonách čistej hmotnosti)
               
               
                  Colná sadzba v rámci kvóty
                  (v %)
               
            
                  09.0830
               
               
                  0207 
               
               
                  Hydina
               
               
                  Od 1.5.2018 do 31.12.2018:
                  100
                  Pre každý kalendárny rok od 1.1.2019:
                  300
               
               
                  0